โตโยต้า เผยตลาดรวมรถยนต์ในประเทศเดือนมี.ค.ยอดขายลดลง 11.7%
โตโยต้า เผยตลาดรวมรถยนต์ในประเทศเดือนมี.ค.ยอดขายลดลง 11.7%
29 เม.ย. 2558

นายวุฒิกร สุริยะฉันทนานนท์ ผู้ช่วยกรรมการผู้จัดการใหญ่อาวุโส บริษัท โตโยต้า มอเตอร์ ประเทศไทย จำกัด เปิดเผยว่า สถิติการขายรถยนต์ประจำเดือนมีนาคม 2558 ว่า มีปริมาณการขายทั้งสิ้น 74,117 คัน ลดลง 11.7% ประกอบด้วย รถยนต์นั่ง 30,140 คัน ลดลง 13.4% รถเพื่อการพาณิชย์ 43,977 คัน ลดลง 10.6% รวมทั้ง รถกระบะขนาด 1 ตัน ในเซกเมนท์นี้ จำนวน 33,409 คัน ลดลง 18.1%
เนื่องจากในเดือนมีนาคม ราคาสินค้าเกษตรที่ยังทรงตัวในระดับต่ำ และภาระหนี้ครัวเรือนที่ยังอยู่ในระดับสูง ส่งผลให้กำลังซื้อของภาคครัวเรือนยังคงจำกัด
ขณะที่ตลาดรถยนต์สะสม 3 เดือน มีปริมาณการขาย 198,787 คัน ลดลง 11.8% เมื่อเทียบกับช่วงเวลาเดียวกันของปีที่ผ่านมา โดยตลาดรถยนต์นั่งมีอัตราการเติบโตลดลง 12.5% ตลาดรถยนต์เพื่อการพาณิชย์มีอัตราการเติบโตลดลง 11.3% สืบเนื่องมาจากภาวะเศรษฐกิจในประเทศที่ยังฟื้นตัวไม่ชัดเจน โดยเฉพาะการส่งออกที่ยังไม่ขยายตัว รวมทั้งความเข้มงวดของสถาบันทางการเงิน ทำให้ทั้งภาคธุรกิจและภาคครัวเรือน ต่างระมัดระวังทั้งในเรื่องการลงทุนและการใช้จ่าย
สำหรับตลาดรถยนต์ในเดือนเมษายนมีแนวโน้มทรงตัว ถึงแม้ว่าภาครัฐเร่งรัดการใช้จ่ายและการดำเนินโครงการที่สำคัญ ประกอบกับการผ่อนคลายนโยบายการเงิน เพื่อเพิ่มแรงสนับสนุนให้แก่สภาวะเศรษฐกิจ แต่อย่างไรก็ตามความกังวลต่อความผันผวนของสภาวะเศรษฐกิจโลก ส่งผลกระทบต่อการฟื้นตัวของการส่งออก รวมทั้งกำลังซื้อโดยรวมในประเทศที่ยังไม่ขยายตัวเต็มที่ ส่งผลให้แนวโน้มตลาดรถยนต์ในเดือนเมษายนยังอยู่ในสภาวะทรงตัว